Henriette Kjær (KF), 2001-05-17:
Endnu en gang er vi samlet her i salen for at diskutere kvinders rettigheder, nationalt som internationalt.
Det er en nødvendig diskussion, og vi skal efter Det Konservative Folkepartis mening have en meget klar holdning til, at vi ikke vil acceptere undertrykkelse af kvinders rettigheder.
Det skal afspejle sig i den hjemlige debat, og det skal afspejle sig i det, vi foretager os på internationalt niveau.
Desværre er fremskridtene få og små.
Vi må stadig konstatere, at de problematikker, som var aktuelle under konferencen i Beijing, desværre stadig er aktuelle i dag.
Kvinder bliver stadig udelukket fra at kunne tage sig en uddannelse; kvinder bliver stadig diskrimineret sundhedsmæssigt, således at de ikke får den nødvendige information om alvorlige sygdomme og behandling af samme; kvinder bliver udsat for vold; kvinder er stadig en handelsvare, og kvinder bliver stadig omskåret.
Det er dybt krænkende, at kvinder har den ringe status, som de har mange steder, selv herhjemme, hvor vi først fik stemmeret sådan ca. 65 år, efter at mændene havde fået det.
Det er simpelt hen utroligt, at tingene historisk har udviklet sig på den måde, som de har, og det er egentlig underligt at tænke på, at man ikke har regnet os kvinder for noget rent intellektuelt i mange, mange år.
I mange ulande og arabiske lande betragter man stadig kvinder som noget, der ikke er så meget værd som mændene, i bedste fald »beskytter« man dem, hvilket betyder, at de ikke må køre bil, være på arbejdsmarkedet eller lignende.
Jeg synes, det er dybt ærgerligt, at man ikke bruger kvinderne til at være med til at udvikle de enkelte lande, til at udvikle og inspirere arbejdsmarkedet, til at højne sundhedstilstanden osv.
Derfor synes vi i Det Konservative Folkeparti, at det må være rimeligt, at Danmark stiller krav om en mærkbar og synlig forbedring af kvinders forhold i de lande, som modtager udviklingsstøtte fra Danmark.
Vi kan via vores ulandsstøtte påvirke de enkelte lande i den rigtige retning, og vi bør i højere grad satse på at give støtte til kvindelige projekter direkte.
Samtidig er det vigtigt, at vi får kvinder engageret i den politiske beslutningsproces.
Det gælder både i i- og ulande, for uden kvinder i de lovgivende forsamlinger er vi ilde stedt.
Uanset hvordan vi vender og drejer det, er der nogle kvinderelaterede problemstillinger, der kun bliver sat fokus på, hvis kvinderne selv gør det.
Kvinder i Danmark har det som udgangspunkt fint, og vores problemer er små set i den store sammenhæng.
Men jeg synes, at vi har et problem i Danmark, og det er import af kvinder til prostitution.
Ikke fordi den import er anerkendt af nogen, og alle har aversion imod den, men den foregår, og den er rædselsfuld.
Kvinderne bliver lokket hertil med et tilsagn om job som servitricer eller andet, og så bliver de presset ud i prostitution.
De bliver nødt til det, for
de skylder jo allerede penge for billetten, de skal have et sted at bo, og deres liv er i det hele taget uoverskueligt.
Jeg synes, det er så forfærdeligt, og mener, at vi bør gøre noget.
Jeg blev meget glad, da jeg læste justitsministerens kronik i Jyllands-Posten her til morgen
, men fortsat bør vi have den ambition, at det ikke skal kunne finde sted.
Vi bør i hvert fald kunne blive enige om, at de her problemer med de kvinder er meget, meget uværdige, og indsatsen skal være mere end blot en kortlægning af det, der sker.
Der skal ske en direkte handling.
Når vi taler om hiv og aids, falder talen også oftest på ulandene, for det er jo virkelig her, der er de store problemer.
Men det er også rædselsfuldt, at netop disse østeuropæiske kvinder, der kommer hertil, og som presses ud i prostitution, også presses til at dyrke ubeskyttet sex og dermed smittes og smitter.
Så vi står altså over for mange uoverskuelige opgaver, men vi må ikke give op.
For hvert lille hjørne, vi når, er vi kommet et skridt videre, og da vi i Danmark har kræfterne og overskuddet, har vi også forpligtelsen til at kæmpe kvindernes sag.
Vi er derfor meget glade for denne forespørgsel, så vi ikke glemmer disse meget vigtige spørgsmål.
Der skal følges op på de forkromede vedtagelser fra de internationale forsamlinger, og vi støtter derfor også det fremsatte forslag til vedtagelse, som vi også er medforslagsstillere til.